Luister na 'Sweepslag' deur Annerle Barnard | Maroela Media
Paul en Alicia was op die verkeerde plek op die verkeerde tyd – Paul het 'n moord aanskou en Alicia het vir die eerste keer in haar lewe skool ge-bunk omdat sy ontsteld was oor iets wat gebeur het. Die twee hoërskoolleerders van Bloemfontein word saam met ander jongmense gevange gehou in 'n luukse huis vol gruwels. Uitkomkans is daar nie, maar dinge raak so erg dat hulle hul lewens gaan waag om weg te kom.
Sweepslag is 'n spanningsvolle verhaal wat temas soos mensehandel, dwelmhandel en moord aanraak.
Annerle Barnard het aan Hoërskool Wolmaransstad gematrikuleer en 'n honneursgraad in Engels aan die Noordwes-Universiteit behaal, asook 'n diploma in Hoër Onderwys. Aanvanklik het sy skoolgehou, maar haar later in die korporatiewe sektor begewe. Annerle is getroud en het twee sportiewe seuns en 'n wonderlike, ewe sportiewe, stiefdogter. Sy woon in Bloemfontein.
Sindikaat, haar tweede jeugroman wat pas uitgegee is, is 'n avontuurverhaal, en verken kwessies soos smokkelary. Dit is in 2019 met 'n silwer Sanlamprys vir Jeuglektuur bekroon.
Luister hierbo na 'n voorlesing uit Sweepslagdeur Annerle Barnard. Die voorlesing word in samewerking met die skrywer en uitgewer moontlik gemaak. Neem kennis dat die voorlesing nie in 'n klankateljee opgeneem is nie, maar deur die skrywer self.